Il-pandemija tal-COVID-19 ħarġet fid-dieher kemm huma kruċjali s-saħħa u s-sikurezza okkupazzjonali għall-protezzjoni tas-saħħa tal-ħaddiema, għall-funzjonament tas-soċjetà tagħna, u għall-kontinwità tal-attivitajiet ekonomiċi u soċjali kritiċi. F'dan il-kuntest, illum il-Kummissjoni qed iġġedded l-impenn tagħha biex taġġorna r-regoli dwar is-sikurezza u s-saħħa okkupazzjonali billi tadotta l-qafas strateġiku tal-UE dwar is-saħħa u s-sikurezza okkupazzjonali 2021-2027. Huwa qafas li jistabbilixxi l-azzjonijiet ewlenin meħtieġa biex jittejbu s-saħħa u s-sikurezza tal-ħaddiema fis-snin li ġejjin. Din l-istrateġija l-ġdida tiffoka fuq tliet objettivi trasversali, jiġifieri l-ġestjoni tal-bidla li ġabu magħhom it-tranżizzjonijiet ekoloġiċi, diġitali u demografiċi, kif ukoll tal-bidliet fl-ambjent tax-xogħol tradizzjonali, it-titjib tal-prevenzjoni tal-aċċidenti u tal-mard, u ż-żieda tat-tħejjija għal kwalunkwe kriżi futura potenzjali. Matul l-aħħar deċennji, sar progress — pereżempju, l-aċċidenti fatali fuq ix-xogħol fl-UE naqsu b'madwar 70 % bejn l-1994 u l-2018 — iżda għad fadal xi jsir. Minkejja dan il-progress, kien għad hemm iktar minn 3,300 aċċident fatali u 3.1 miljun aċċident mhux fatali fl-EU-27 fl-2018. Kull sena jmutu iktar minn 200,000 ħaddiem minħabba mard relatat max-xogħol. Il-qafas aġġornat se jgħin biex jimmobilizza lill-istituzzjonijiet tal-UE, lill-Istati Membri u lis-sħab soċjali fir-rigward ta' prijoritajiet komuni dwar il-protezzjoni tal-ħaddiema. L-azzjonijiet tiegħu se jgħinu wkoll biex jitnaqqsu l-ispejjeż tal-kura tas-saħħa u biex jiġu appoġġati n-negozji, inkluż l-SMEs, sabiex isiru iktar produttivi, kompetittivi u sostenibbli. Il-Viċi President Eżekuttiv għal Ekonomija għas-Servizz tan-Nies, Valdis Dombrovskis, stqarr: “Il-leġiżlazzjoni tal-UE dwar is-sikurezza u s-saħħa okkupazzjonali hija essenzjali għall-protezzjoni ta' kważi 170 miljun ħaddiem, għal ħajjet in-nies u għall-funzjonament tas-soċjetajiet tagħna. Id-dinja tax-xogħol qed tinbidel, u hija xprunata minn tranżizzjonijiet ekoloġiċi, diġitali u demografiċi. Ambjenti tax-xogħol tajbin għas-saħħa u sikuri jnaqqsu wkoll l-ispejjeż għan-nies, għan-negozji u għas-soċjetà kollha. Għalhekk, iż-żamma u t-titjib tal-istandards tal-protezzjoni għall-ħaddiema jibqgħu prijorità għal ekonomija għas-servizz tan-nies. Neħtieġu iktar azzjoni mill-UE biex il-postijiet tax-xogħol tagħna jkunu adattati għall-futur”. Il-Kummissarju għall-Impjiegi u d-Drittijiet Soċjali, Nicolas Schmit, qal: “L-għaxar prinċipju tal-Pilastru Ewropew tad-Drittijiet Soċjali jagħti lill-ħaddiema d-dritt għal livell għoli ta' protezzjoni tas-saħħa u tas-sikurezza tagħhom fuq il-post tax-xogħol. Aħna u nirpiljaw mill-kriżi, dan il-prinċipju għandu jkun fiċ-ċentru tal-azzjoni tagħna. Irridu nimpenjaw ruħna favur approċċ ta' “viżjoni ta' żero” mwiet relatati max-xogħol fl-UE. Li nkunu f'saħħitna fuq il-post tax-xogħol mhijiex biss kwistjoni dwar l-istat fiżiku tagħna, iżda wkoll dwar is-saħħa mentali u l-benesseri tagħna”. Tliet objettivi ewlenin: bidla, prevenzjoni u tħejjija Il-qafas strateġiku jiffoka fuq tliet objettivi ewlenin għas-snin li ġejjin: L-azzjonijiet fil-qafas strateġiku se jiġu implimentati permezz ta' (i) djalogu soċjali b'saħħtu, (ii) tfassil imsaħħaħ ta' politiki bbażati fuq l-evidenza, (iii) infurzar u monitoraġġ aħjar tal-leġiżlazzjoni eżistenti tal-UE, (iv) sensibilizzazzjoni, u (v) mobilizzazzjoni ta' finanzjament biex isir investiment fis-sikurezza u fis-saħħa okkupazzjonali, inkluż minn fondi tal-UE bħall-Faċilità għall-Irkupru u r-Reżiljenza u l-fondi tal-Politika ta' Koeżjoni. Il-Kummissjoni tistieden ukoll lill-Istati Membri jaġġornaw l-istrateġiji nazzjonali tagħhom dwar is-sikurezza u s-saħħa okkupazzjonali biex jiżguraw li l-miżuri l-ġodda jilħqu l-post tax-xogħol. Lil hinn mill-fruntieri tal-UE, il-Kummissjoni se tkompli wkoll ikollha rwol minn ta' quddiem fil-promozzjoni ta' standards għoljin tas-sikurezza u tas-saħħa okkupazzjonali fuq livell globali. Sfond L-aġġornament tal-qafas strateġiku tal-UE dwar is-saħħa u s-sikurezza okkupazzjonali 2021-2027 fid-dawl tal-pandemija tal-COVID-19 huwa parti mill-Programm ta' Ħidma tal-Kummissjoni għall-2021. Il-Pilastru Ewropew tad-Drittijiet Soċjali jenfasizza fl-għaxar prinċipju tiegħu li “l-ħaddiema għandhom id-dritt għal livell għoli ta' protezzjoni tas-saħħa u tas-sikurezza tagħhom fuq il-post tax-xogħol”. Fis-Summit Soċjali ta' Porto tas-7 ta' Mejju 2021, is-sħab kollha ġeddew l-impenn tagħhom favur l-implimentazzjoni tal-Pilastru u Ewropa soċjali b'saħħitha fl-Impenn Soċjali ta' Porto. Huma impenjaw ruħhom li “jappoġġaw kompetizzjoni ġusta u sostenibbli fis-Suq Intern”, inkluż permezz ta' “postijiet tax-xogħol u ambjenti ħielsa mill-periklu”. Il-Qafas Strateġiku tal-UE dwar is-Saħħa u s-Sikurezza Okkupazzjonali 2014-2020, li huwa l-qafas preċedenti, iffoka fost l-oħrajn fuq il-prevenzjoni tal-mard relatat max-xogħol, l-indirizzar tat-tibdil demografiku u l-implimentazzjoni tal-leġiżlazzjoni. Il-kisbiet ewlenin jinkludu tliet aġġornamenti suċċessivi tad-Direttiva dwar il-Karċinoġeni u l-Mutaġeni, tal-linji gwida tal-Aġenzija Ewropea għas-Saħħa u s-Sigurtà fuq il-Post tax-Xogħol (EU-OSHA) u tal-għodod online għal min iħaddem, inkluż dwar il-COVID-19. Il-qafas il-ġdid jibbaża fuq il-kontribut minn firxa wiesgħa ta' partijiet ikkonċernati. Dan jinkludi rapport tal-EU-OSHA dwar l-istrateġiji nazzjonali tas-sikurezza u tas-saħħa okkupazzjonali, ir-rapporti, ir-rakkomandazzjonijiet u s-seduti ta' smigħ mal-Parlament Ewropew, diversi konklużjonijiet tal-Kunsill, skambji mas-sħab soċjali u ma' esperti indipendenti, konsultazzjoni pubblika, u l-opinjoni tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol (ACSH) u tal-Kumitat ta' Spetturi Għolja tax-Xogħol (SLIC). Għal iktar informazzjoni Qafas Strateġiku tal-UE dwar is-Saħħa u s-Sikurezza Okkupazzjonali 2021-2027 Dokument ta' Ħidma tal-Persunal li jakkumpanja l-Qafas Strateġiku Rapport fil-qosor li jakkumpanja l-Qafas Strateġiku Mistoqsijiet u Tweġibiet: il-Qafas Strateġiku l-ġdid tal-UE dwar is-saħħa u s-sikurezza okkupazzjonali Skeda informattiva: is-sikurezza u s-saħħa okkupazzjonali f'dinja tax-xogħol li qed tinbidel